Imtella' Novembru 9, 2021 Il-Kummissjoni Ewropea akkużat lill-President tal-Belarus li qed jabbuża mill-immigranti billi joffrilhom tama li ssejħet falza għax webbilhom li jistgħu jidħlu f'territorju Ewropew. Bħalissa hemm mill-inqas 2,000 immigrant mill-Belarus li qed jistennew li jaqsmu lejn il-Polonja. L-immigranti allegatament ippruvaw iqattgħu l-ilqugħ mal-fruntiera tal-Polonja biex jippruvaw jidħlu fil-pajjiż. L-awtoritajiet tas-sigurtà Pollakki qalu li kien hemm iktar minn 300 attentat biex l-immigranti jaqsmu lejn il-Polonja b'mod illegali. Il-Gvern Pollakk wissa li s-sitwazzjoni mal-Belarus tista' teskala anke b'interventi b'armi tan-nar sforz tħassib li l-Belarus se jkompli jipprovoka. Rapporti fil-midja qed jgħidu li l-President Alexander Lukashenko ordna biex l-immigranti jidħlu l-Polonja bil-forza. Il-maġġoranza tal-immigranti huma ġuvintur mil-Lvant Nofsani. Lukashenko qed jiċħad dawn l-allegazzjonijiet. Ir-Russja appoġġjat l-azzjonijiet tal-Belarus. Anke l-Litwanja u l-Latvja raw żieda qawwija ta' immigranti mill-Belarus li qed jippruvaw jidħlu f'pajjiżhom. Il-Polonja ddikjarat li mhix se tkompli taċċetta l-għadd ta' immigranti li qed jippruvaw jidħlu mill-fruntiera tal-Lvant tal-pajjiż mill-Belarus. Ara wkoll: Il-Polonja tiddikjara li mhux se tkompli taċċetta l-immigranti mill-Belarus